SENKI MADARA
2026-06-26 19:00 - 20:00 (Europe/Budapest)
Az előadás, Szabó T. Anna Senki madara cím felnőttmeséjének színpadi adaptációja. Témája a szerelem, a szabadság, a művészet, az elmúlás. Egy érzékeny magyar fiú és egy rejtélyes japán festőlány szerelméről mesél egy keleti legenda alapján. A magyar pusztában élő Tátos, és a vándormadarakkal Keletről érkezett darumadár-lány, Tori, két külön világból kiszakadt lény. Két világ egymásra találása, megtapasztalása, majd elválása a regény eleje, közepe, vége. Ég és föld ellentéte, megtartás és elengedés állandó dilemmája van jelen a japán kultúrával finoman átitatott történetben.

Játsszák: Csortán Zsóka, Lovas Gábor

Zene: Lovas Gábor

Tervező: Rofusz Kinga

Rendező: Csortán Zsóka

Ajánlott életkor: 14 +

MESESZÁLL FESZTIVÁL
2026-06-27 09:45 - 20:00, 2026-06-28 09:45 - 18:30
Vakációindító miniévadot tartunk június legvégén Békéscsabán határon belüli és határközeli bábszínházak produkcióinak bevonásával. Az évad új bemutatói, valamint az elmúlt évek gyöngyszemei közül válogatunk és adjuk át színes csokorként a műfaji- és a korosztályi sokszínűség jegyében – mindenkinek.

NÉGYKÉZLÁB
2026-06-27 10:00 - 11:00
Tánc, fantázia és játékosság vezeti a legkisebb nézőket egy különleges, absztrakt mozgásszínházi kalandba, ahol a testrészek, a mozdulatok felfedezése válik izgalmas játékká. Mi történik, ha egyszer csak négy kezünk vagy négy lábunk lesz, esetleg sokkal hosszabbak vagy magasabbak leszünk? Vajon milyen érzés ikernek lenni, egyszerre kapcsolódni és különbözni? Egyikünk bátrabb és kíváncsibb, a másikunk óvatosabb és visszahúzódóbb. Hol együtt mozgunk, hol eltávolodunk egymástól, mégis újra és újra visszatalálunk. Tudjuk-e valójában, hogy mennyire JÓ EGYÜTT, kacagva, táncolva játszani?

Játsszák: Czumbil Emőke, Gyarmati Éva

Dramaturg: Zsigó Anna

Zene: Lovas Gábor

Tervező: Lenkefi Zoltán

Rendező: Góbi Rita

Az előadást 0 – 4 éveseknek ajánljuk!

LÁTHATATLAN JÓBARÁT
2026-06-27 16:00 - 17:00
A jó barát szövetséges, félszavakból is ért téged, együtt nevet veled, nála otthon érzed magad, mindig számíthatsz rá, ha baj van. De mi van akkor, ha ez a barát csak a képzeletünkben létezik? Mondjuk, egy unikornis… Akit csak te látsz… Aki csak rád figyel…Aki ott terem, ha szükséged van rá!Történetünk egy ilyen barátságról mesél, egy embergyerek és egy Unikornis között! Előadásunk kevés szóval, a zene, az animáció eszközeivel viszi el a nézőket a fantázia birodalmába!

Tervező: Rofusz Kinga

Zene: Kiss Erzsi

Rendező: Bartal Kiss Rita

Játszák: Czumbil Emőke, Gyarmati Éva, Soós Emőke, Berndt Richárd

4 éves kortól ajánljuk!

AZ ABLAK (THE WINDOW)
2026-06-27 19:00 - 20:00
Temesvári Merlin Színház

Valahol, egy időtlennek tűnő helyen áll egy kórház, ahol két beteg osztozik egy szobán és a várakozás sűrű csendjén. Mr. White egy nehéz függönnyel eltakart ablak mellett fekszik, kilátással a parkra, amely tele van élettel, színnel és emberekkel. Nap mint nap történeteket mesél róluk szobatársának, Mr. Blacknek, s közben mintha újra életre keltené a valóságot a rideg környezetben.

Egy nap azonban váratlan történés zavarja meg a megszokott rutint. Mr. Black magára marad. Amikor végre az ablakhoz költöztetik, reménnyel telve lebbenti el a függönyt. Ám amit tapasztal, megkérdőjelez mindent, amit addig hitt – a világról, másokról és önmagáról.

Az Ablak megrendítő vizuális meditáció az érzékelés törékenységéről, a fény utáni, az élet értelme utáni vágyakozásról. Még akkor is, amikor látszólag már nincsen kiút, nincsen „ablak”…

Játsszák: Laurențiu Pleșa, Robert Copoț

Rendező: David Zuazola

PÖTTÖM PÖTTYÖN PÖTTYÖS PÖTTY
2026-06-28 10:00 - 11:00
Színes pöttyös párnákból hogyan lesz elefánt, oroszlán, zsiráf, egér és még sok-sok állat?

Varázslatos manókezek gyúrják, csavarják, forgatják, míg újabb és újabb meglepetés-állat kerül ki színes kuckójukból. Különböző hangszerek szólalnak meg egy-egy állat karakteréhez igazodva. Ritmusjáték, taps és tánc, szórakoztató átváltozások teszik színessé a figurák megjelenését. Izgalmas tárgyjáték a legkisebbeknek.

Játsszák: Biró Gyula, Czumbil Emőke, Czumbil Örs

Zene: Lovas Gábor

Tervező: L. Deák Réka

Rendezte: Csortán Zsóka

Az előadást 0-4 éves korig ajánljuk!

A SZEGÉNY EMBER KILENC TYÚKJA
2026-06-28 16:00 - 17:00
Klasszikus magyar népmese, mely generációk óta őrzi a magyar paraszti kultúra szellemi örökségét. A történet főhőse egy szegény ember, akinek rengeteg gyermeke és mindössze kilenc tyúkja van. Bár anyagi helyzete szegényes, a mese bemutatja, hogy a leleményesség, a szorgalom és az okos döntések többet érnek minden vagyonnál.

Az előadást két színész – egy nő és egy férfi – játssza; bábokkal, tárgyakkal mesélve. A színpadi megoldások középpontjában a faragott, fából készült bábok, a paraszti konyhát idéző díszletek és a magyar népdalok állnak. A zene nem pusztán kíséret, hanem a cselekmény szerves része: ritmust ad a történetnek, hangulatot teremt, közelebb hozza a közönséghez a hagyományokat. Külön módszertani sajátosság, hogy a közönség aktív részesévé válik a történetnek; a nézőtéren ülő gyerekek a szegény ember gyermekeiként szerepelnek, akiket a színészek időnként bevonnak a játékba. Ez az interaktív megoldás nemcsak szórakoztató, hanem közösségi élményt erősítő, maradandó tapasztalatot nyújtó.

Játsszák: Csortán Zsóka, Czumbil Örs

Zene: Lovas Gábor

Tervező: L. Deák Réka

Rendező: Csortán Zsóka

VITÉZ LÁSZLÓ ÉS AZ ELÁTKOZOTT MALOM
2026-06-28 17:30 - 18:30
BÁBSZÍNTÉR, KAPOSVÁR

Szükségünk van olyan szerethető példaképekre, akik legalább képzeletünkben vagy akár a bábszínházban jól elagyabugyálják azt, aki rosszat tesz velünk s a világgal. Ez a valaki most itt van s nemes egyszerűséggel csak Vitéz Lászlónak hívják!

A hagyományos vásári bábjátékban a pirossipkás, vidám fickó palacsintasütőjével tanítja móresre az ördögöket és magát a halált is. Sziporkázó, életvidám kesztyűs bábjáték ez, melyet vásári mutatványok előznek meg.

A molnár mester malmát megszállják az ördögök és a szellemek. Nem engedik megőrölni az emberek búzáját. Liszt nélkül nincs kenyér és akkor oda az élet.

A Molinári bácsi megkéri Vitéz Lászlót, zavarja el az ördögöket és a szellemeket a malomból, aki némi gondolkodás után rááll. Kap egy zsák búzát, hogy őrölje meg a malomban. Vitéz László megpróbálja bevinni a zsákot a „majomba”, de sorra útját állják az ördögök. Utoljára a halállal is szembe kell néznie. Végül is a malom újra őrölni kezd, és zsák búzából egy zsák liszt lesz. De a molnár mégsem akarja kifizetni a jutalmat. Őt is móresre tanítja hősünk. Végül az igazi jutalom a közönség tapsa lesz.

Tervező: Majoros Gyula (Blattner- díjas)

Rendező: Kovács Ildikó

Szereplők: Pályi János (Blattner- és Kemény Henrik életműdíjas)

Fülöp József: VITÉZ LÁSZLÓ ÉS A CSODAMALOM
2026-07-11 18:00 - 19:00
Vásári bábjáték, egyszemélyes előadás, a kecskeméti Ciróka Bábszínház művészének interpretálásában. A Vitéz László örök népszerűségnek örvend, hungarikumként szerepel a Magyar Értéktárban is, nem hiába. A klasszikus, piros sipkás, palacsintasütős paravánjáték és a népi humor fergeteges energiával fog életre kelni a Napsugaras kertben.

TUDJA A MANÓ!
2026-07-25 18:00 - 19:00
Bábelőadás Lázár Ervin kötete nyomán. Tupakka Manófalván lakik, a Manódombok között kerekezik nap mint nap, hátán az ásója, arcán a mosolya. Amerre jár, elillan a rosszkedv. Nem ismered? Annyi baj legyen, a Napsugaras Kertben Te is vele tarthatsz, bepillanthatsz a barátai, manósziget lakóinak életébe.

írta Kovács Judit és Németh VirágDramaturg: Németh VirágTervező: Miareczki EditZeneszerző: Teszárek CsabaRendező: Kovács JuditJátsssza: Kovács Judit

Danny Bain és Ágoston Béla: MESEKONCERT
2026-08-08 18:00 - 19:00
Hallottál már olyan harsonáról, ami konyhai mosogatóból készült és léleklábassal kísérik? Mit szólnál egy bolgár duda és ghánai xilofon duóhoz? Már a népi, klasszikus és házi készítésű hangszerek egyedi kombinációja is elég lenne ahhoz, hogy rabul ejtse a közönséget, de Danny előadói fortélyaival és Béla abszurd humorérzékével az előadás elmossa a színház és koncert közötti határokat.
